اوباما او د سعودي ولیعهد د منځني ختیځ په اړه خبرې وکړي
ولسمشر اوباما په سپینې ماڼۍ کې د سعودي د ولیعهد محمد بن نایف سره وکتل او د منځني ختیځ د وضعیت په اړه یې ورسره خبرې وکړي.
ولسمشر اوباما د چهارشنبې په ورځ په سپینې ماڼۍ کې د سعودي عربستان ولیعهد محمد بن نایف او د هغه مرستیال محمد بن سلمان هرکلی وکړ. د امریکا ولسمشر وویل چې د امریکا او سعودي عربستان ترمنځ «فوق العاده دوستي» موجوده ده چې د امریکا د پخواني ولسمشر فرنکلن روزویلټ وختونو ته، یانې شاووخوا اویا کلنو ته رسیږي. د امریکا ولسمشر په سپینې ماڼۍ کې خبریالانو ته وویل چې د سعودي د ولیعهد او د هغه د مرستیال سره یې د یمن د وضعیت په اړه خبرې کړي او په دې یې هم خبرې کړي چې څنګه په یمن کې اوبند ټینګ شي. ولسمشر اوباما وویل چې عربستان په عراق کې د اسلامي دولت د ډلې د وسله والو خلاف په جګړې کې ډیر مهم نقش لري. هغه وویل چې د سعودي د ولیعهد سره یې د تروریزم خلاف د جګړې په اړه خبرې نه یوازې په سیمې کې د ثبات لپاره بلکه د امریکا د خلګو د خوندیتوب لپاره مهمې وي. د سعودي ولیعهد ولسمشر اوباما ته د سعودي د پاچا پیغام ورساوه. هغه وویل چې د سعودي پاچا «د دواړو هیوادونو ترمنځ تاریخي ستراتیژیکو اړیکو ته ډیر اهمیت ورکوي.» د سعودي عربستان ولیعهد محمد بن نایف ولسمشر اوباما ته وویل: «موږ هیله من یو چې ستاسو سره به د ستونزو د هوارولو او په سیمې کې د کرارۍ او ثبات د راوستلو لپاره ستاسو سره کار وکړو.» د سپینې ماڼۍ چارواکي وايي چې د خلیج هیوادونه د امریکا نه تمه لري چې په خپلو ژمنو ودریږي او د منځني ختیځ شرایطو ته په کتو سره د دوی ملاتړ وکړي. د سپینې ماڼۍ ویاند جاش ارنست د چهارشنبې په ورځ وویل چې امریکا د خلیج د هیوادونود همکارۍ د شورا سره امنیتي همکارۍ ته ډیر اهمیت ورکوي. تمه ده چې د پنجشنبې په ورځ به د خلیج د هیوادونو د همکارۍ د شورا د غړو هیوادونو مشران د امریکا د میريلنډ په کمپ ډیویډ کې سره وګوري. که څه هم مخکې، د سعودي عربستان پاچا ویلي وو چې په غونډې کې برخه واخلي، خو د یکشنبې په ورځ د سعودي عربستان د بهرنیو چارو وزیر وویل چې د پاچا سلمان په ځای به د هغه ولیعهد او د ولیعهد مرستیال په غونډه کې ګډون وکړي. د سپینې ماڼۍ ویاند وویل چې په کمپ دیویډ کې به د سیمه ییزې همکارۍ په اړه خبرې وشي، چې پکښې به په سوریې او یمن کې د جګړو او د خلیج د هیوادونو د اندیښنو چې د ایران په اړه یې لري خبرې وشي.